MT
C 156/32
Il-Ġurnal Uffiċjali tal-Unjoni Ewropea
3.5.2023
Normalment ikun bla gass, b’togħma ħafifa, mhux ħelwa wisq li tiżviluppa bilanċ armonjuż bejn it-togħma qawwija u morra, b’finitura xotta.
Huwa distint permezz ta’ aroma u togħma qawwija ta’ tuffieħ u l-freskezza li jikseb mill-aċidità notevoli tiegħu.
Jinbiegħ bħala sidru fi flixkun jew bħala sidru ppakkjat f’kontenituri xierqa (btieti jew damiġġani) għall-bejgħ fi stabbilimenti tax-xorb u tal-ikel u għall-bejgħ bl-imnut lill-konsumatur finali.
3.3.
Għalf (għall-prodotti li joriġinaw mill-annimali biss) u materja prima (għall-prodotti pproċessati biss) Il-varjetajiet tradizzjonali li jintużaw għall-produzzjoni tas-“Sidra da Madeira” huma t-tuffieħ “Barral”, “Cara-de-dama”, “Branco”, “Bico de melro”, “Da Festa”, “Domingos”, “Da Ponta do Pargo”, “Calhau”, “Focinho de rato” u “Vime” u, f’xi każijiet, il-lanġas “Do Santo” u “Tenra de São Jorge”.
Il-prattika antika tal-bdiewa ta’ Madiera li jkattru u jaqsmu l-materjal ġenetiku mis-siġar u mill-frott bl-aħjar karatteristiċi għall-konsum frisk u/jew għall-produzzjoni tas-sidru tfisser li xorta għadhom jitkabbru varjetajiet kultivati oħrajn ta’ tuffieħ u lanġas, b’mod partikolari t-tuffieħ “Baunesa”, “Camacha”, “Espelho”, “Parda”, “Rajada”, “Reineta Tenra da Camacha”, “Santa Isabel”, “Ázimo”, “Amarelo”, “Amargo”, “Camoesa”, “De vinho”, “Ouro”, “Pevide”, “Rajado”, “Rijo”, “Riscado” u “Serra” u l-lanġas “Santa Isabel ou de Santana”, “São João”, “Curé” u “Pardas”, li jintuża wkoll, għalkemm fi grad inqas, fil-lottijiet destinati għall-produzzjoni tas-“Sidra da Madeira”.
Minħabba li xi produtturi, sa mill-bidu nett, fittxew li jiddiversifikaw il-ġonna tagħhom b’varjetajiet eżotiċi għallkonsum frisk, bħat-tuffieħ “Golden”, “Fuji”, “Starking”, “Royal Gala” u “Reineta” u l-lanġas “Rocha”, li ħafna minnu diġà kien instab fuq il-gżira minn Vieira Natividade fl-1947, dan il-frott jista’ jintuża wkoll fil-produzzjoni tas-“Sidra da Madeira” jekk ikun disponibbli fl-azjenda jew ikun tkabbar esklużivament fuq il-gżira.
It-taħlit ta’ din il-firxa wiesgħa ta’ varjetajiet tradizzjonali ta’ tuffieħ u lanġas, u xi drabi anke varjetajiet oħrajn ta’ tuffieħ u lanġas, li jistgħu jkunu ftit jew wisq qawwija, morra jew ħelwin u jitkabbru fuq il-gżira, huwa dak li jipproduċi r-rikkezza tal-kuluri, tal-aromi u tat-togħmiet u l-aċidità rifreskanti li jiddistingwu s-“Sidra da Madeira” prodott f’diversi lokalitajiet fuq il-gżira mid-diversi produtturi differenti.
3.4.
Passi speċifiċi tal-produzzjoni li jridu jsiru fiż-żona ġeografika ddefinita L-istadji kollha biex isir is-sidru, mill-produzzjoni tal-materja prima, l-estrazzjoni tal-meraq naturali u l-fermentazzjoni, sat-tqaddim u l-preservazzjoni, isiru fuq il-gżira ta’ Madeira.
3.5.
Regoli speċifiċi dwar it-tqattigħ, it-taħkik, l-ippakkjar, eċċ.
L-ippakkjar tas-“Sidra da Madeira” fi fliexken jew f’kontenituri xierqa (btieti jew damiġġani) għall-bejgħ bl-imnut lillkonsumatur finali jsir fuq il-gżira ta’ Madeira sabiex jiġi żgurat li l-kuluri speċifiċi, l-aromi u t-togħmiet ta’ dan is-sidru naturali (xi drabi karbonat) jiġu ppreservati, filwaqt li tiġi evitata kwalunkwe ossidazzjoni jew kontaminazzjoni li tista’ tfixkel il-karatteristiċi organolettiċi tiegħu, u sabiex tiġi ggarantita t-traċċabilità sħiħa tal-prodott.
3.6.
Regoli speċifiċi dwar it-tikkettar —
4.
Definizzjoni fil-qosor taż-żona ġeografika Il-gżira ta’ Madeira.
5.
Rabta maż-żona ġeografika L-applikazzjoni għar-reġistrazzjoni tas-“Sidra da Madeira” hija bbażata minn naħa waħda fuq ir-rabta bejn il-kulur, il-karatteristiċi tal-aroma u tat-togħma u l-aċidità sinifikanti tiegħu u il-firxa wiesgħa ta’ kombinamenti ta’ frott minn varjetajiet tradizzjonali tat-tuffieħ u tal-lanġas u varjetajiet oħrajn li jikbru esklużivament fuq il-gżira ta’ Madeira li jintużaw biex dan isir u, min-naħa l-oħra fuq il-kundizzjonijiet tal-ħamrija u dawk klimatiċi fil-lokalitajiet fejn jitkabbar il-frott frisk.
Ir-reputazzjoni b’saħħitha tas-“Sidra da Madeira” u l-importanza tiegħu fid-diversi lokalitajiet fuq il-gżira fejn isir ukoll jikkontribwixxu għar-rabta.